Meddelelse i henhold til artikel 4 i Rådets forordning (EØF) nr. 479/92 af 25. februar 1992 om anvendelse af EF-traktatens artikel 81, stk. 3, på visse kategorier af aftaler, vedtagelser og samordnet praksis mellem linjerederier (konsortier)(1)

(2003/C 233/05)

(EØS-relevant tekst)

I overensstemmelse med artikel 4 i Rådets forordning (EØF) nr. 479/92 opfordrer Kommissionen hermed alle interesserede til at fremsætte deres bemærkninger til følgende udkast til Kommissionens forordning om anvendelse af EF-traktatens artikel 81, stk. 3, på visse kategorier af aftaler inden for søtransport. De foreslåede proceduremæssige ændringer er nødvendige for at rette forordning (EF) nr. 823/2000 ind efter forordning (EF) nr. 1/2003, hvorved systemet med anmeldelser afskaffes fra 1. maj 2004.

Alle bemærkninger fremsendes senest seks uger efter offentliggørelsen af denne meddelelse til: Europa-Kommissionen Generaldirektoratet for Konkurrence

Kontor COMP/D2,

J70 2/55 B - 1049 Bruxelles Fax (32-2) 296 98 12 E-post: Nieves.Navarro-blanco@cec.eu.int

(1) EFT L 55 af 29.2.1992, s. 3. Det bemærkes,

at titlen på forordning (EØF) nr. 479/92 er blevet tilpasset til den nye nummerering af artiklerne i traktaten om oprettelse af Det Europæiske Fællesskab, jf. Amsterdam-traktatens artikel 12. Den oprindelige henvisning var til traktatens artikel 85, stk. 3.

Foreløbigt udkast til Kommissionen om ændring af forordning (EF) nr. 823/2000 om anvendelse af traktatens artikel 81, stk. 3, på visse kategorier af aftaler, vedtagelser og samordnet praksis mellem linjerederier (konsortier)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 479/92 af 25. februar 1992 om anvendelse af traktatens artikel 85, stk. 3, på visse kategorier af aftaler, vedtagelser og samordnet praksis mellem linjerederier (konsortier)(1), senest ændret ved forordning (EF) nr. 1/2003(2), særlig artikel 2, stk. 2,

efter offentliggørelse af udkast til denne forordning,

efter høring af Det Rådgivende Udvalg for Kartel- og Monopolspørgsmål på Søtransportområdet, og

ud fra følgende betragtninger:

(1) Rådets forordning (EØF) nr. 479/92 giver Kommissionen beføjelse til at anvende traktatens artikel 81, stk. 3, på visse kategorier af aftaler, vedtagelser og samordnet praksis mellem linjerederier (konsortier) angående fælles drift af linjeskibsfart.

(2) Forordning (EF) nr. 823/2000(3) giver linjerederikonsortier en generel fritagelse fra forbuddet i traktatens artikel 81, stk. 1, med forbehold af visse betingelser og forpligtelser.

(3) En af betingelserne vedrører konsortiets markedsandel på hvert af de markeder, det opererer på. Et konsortium med en markedsandel på under 30 % (hvis konsortiet opererer inden for en konference) eller 35 % (hvis konsortiet opererer uden for en konference) er automatisk fritaget, hvis det opfylder de øvrige betingelser i forordningen. Et konsortium med en markedsandel over det pågældende loft, men under 50 %, kan stadig nyde godt af gruppefritagelsen, hvis aftalen anmeldes til Kommissionen, og denne ikke inden udløbet af en frist på seks måneder modsætter sig fritagelse. Et konsortium med en markedsandel på over 50 % falder ikke ind under anvendelsesområdet for forordning (EF) nr. 823/2000, men kan indtil 1. maj 2004 anmeldes i henhold til artikel 12 i Rådets forordning (EØF) nr. 4056/86 af 22. december 1986 om fastsættelse af de nærmere retningslinjer for anvendelsen af traktatens artikel 85 og 86 på søtransport(4), senest ændret ved forordning (EF) nr. 1/2003, således at de i givet fald kan nyde godt af en individuel fritagelse.

(4) Med forordning (EF) nr. 1/2003 indføres der en direkte anvendelig undtagelse, hvor medlemsstaternes konkurrencemyndigheder og domstole har kompetence til at anvende ikke blot traktatens artikel 81, stk. 1, og artikel 82, men også artikel 81, stk. 3. Virksomhederne har ikke længere pligt til eller mulighed for at anmelde aftaler til Kommissionen med henblik på at opnå en fritagelsesbeslutning. Den nye ordning indebærer, at aftaler, der opfylder betingelserne i artikel 81, stk. 3, er juridisk gyldige og retskraftige, uden at der træffes en administrativ beslutning. Virksomhederne vil som forsvar i alle retssager kunne påberåbe sig fritagelsen fra forbuddet mod konkurrencebegrænsende aftaler i traktatens artikel 81, stk. 3.

(5) Bestemmelserne i forordning (EF) nr. 823/2000 bør bringes i overensstemmelse med bestemmelserne i forordning (EØF) nr. 479/92 og (EØF) nr. 4056/86, som ændret ved forordning (EF) nr. 1/2003. Specielt bør indsigelsesproceduren afskaffes, og henvisningerne til anmeldelser af konsortier bør udgå. Der skal indføres overgangsforanstaltninger vedrørende anmeldelser, som allerede er foretaget efter indsigelsesproceduren. Det er også nødvendigt at indsætte henvisninger til de nationale konkurrencemyndigheders nye beføjelser.

(6) Forordning (EF) nr. 823/2000 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

Forordning (EF) nr. 823/2000 ændres som følger:

1) Artikel 7 udgår.

2) I artikel 9 foretages følgende ændringer:

a) Stk. 4 udgår.

b) Stk. 5 affattes således:

"5. Ethvert konsortium, der ønsker at være omfattet af denne forordning, skal efter simpel anmodning fra Kommissionen eller medlemsstaternes konkurrencemyndigheder med et varsel, der fastsættes af Kommissionen eller medlemsstaternes konkurrencemyndigheder på grundlag af de konkrete omstændigheder, men som ikke kan være på mindre end en måned, kunne godtgøre, at det opfylder betingelserne og forpligtelserne i artikel 5-8 samt stk. 2 og 3 i nærværende artikel og fremsende den pågældende konsortieaftale til henholdsvis Kommissionen eller medlemsstaternes konkurrencemyndigheder inden for denne frist."

3) I artikel 11, stk. 1, udgår ordene "artikel 7 og".

4) Artikel 12 affattes således:

"Artikel 12

Inddragelse af gruppefritagelsen

1. I overensstemmelse med artikel 29 i Rådets forordning (EF) nr. 1/2003(5) kan Kommissionen inddrage gruppefritagelsen, når den i et konkret tilfælde fastslår, at en aftale, vedtagelse eller samordnet praksis, som nærværende forordnings artikel 3 eller artikel 13, stk. 1, finder anvendelse på, alligevel har visse virkninger, som er uforenelige med traktatens artikel 81, stk. 3, og navnlig når:

a) der på en bestemt trafik ikke findes effektiv konkurrence uden for den konference, inden for hvilken konsortiet opererer, eller uden for det pågældende konsortium

b) et konsortium gentagne gange har tilsidesat forpligtelserne i denne forordnings artikel 9

c) sådanne virkninger er en følge af en voldgiftskendelse.

2. Når aftaler, vedtagelser inden for virksomhedssammenslutninger eller samordnet praksis, jf. stk. 1, i et konkret tilfælde har virkninger, som er uforenelige med traktatens artikel 81, stk. 3, på en medlemsstats område, eller på en del af dette område, der frembyder alle et særskilt geografisk markeds karakteristika, kan konkurrencemyndigheden i denne medlemsstat inddrage den pågældende gruppefritagelse for dette område."

5) Artikel 13, stk. 2, affattes således:

"2. Anmeldelser indgivet i henhold til artikel 7 i forordning (EF) nr. 823/2000, for hvilke den seksmånedersfrist, der er omhandlet i artikel 7, stk. 1, andet afsnit, ikke er udløbet, bortfalder fra 1. maj 2004."

Artikel 2

Denne forordning træder i kraft den 1. maj 2004. Den anvendes indtil 25. april 2005.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den ...

På Kommissionens vegne

...

Medlem af Kommissionen

(1) EFT L 55 af 29.2.1992, s. 3.

(2) EFT L 1 af 4.1.2003, s. 1.

(3) EFT L 100 af 20.4.2000, s. 24.

(4) EFT L 378 af 31.12.1986, s. 4.

(5) EFT L 1 af 4.1.2003, s. 1.